**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 12.11.2023 ora 08.00 – 13.11.2023, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 13.11.2023, ora 08.00**

**RÂURI:**

**Debitele au fost în creştere** prin propagare pe cursurile mijlocii şi inferioare ale râurilor: Someş, Crasna, Barcău, Crişuri, Mureş, Bega, Timiş, Jiu, Argeş, Ialomița, pe cursurile inferioare ale râurilor: Vişeu, Iza, Tur, Lăpuş, Someşul Mic, Arieş, Târnave, Bârzava, Caraş, Nera, Cerna şi pe cursul mijlociu al Oltului.

Pe celelalte râuri, debitele au fost relativ staționare, exceptând bazinele superioare ale râurilor: Vişeu, Iza, Tur, Someş, Lăpuş, Someşul Mic, Crasna, Barcău, Crişuri, Mureş, Târnave, Bega, Timiş, Bârzava, Caraş, Nera, Cerna, Jiu, Olt, Argeş, Ialomița, Bistrița, Trotuş, Putna, Bârlad şi Prut, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (peste normalele lunare) pe râurile din bazinele hidrografice: Vişeu, Iza, Tur, Someş, Crișul Repede, Crişul Alb, Arieș, Bârzava, Nera, în bazinele superioare ale Crişului Negru, Mureșului, Timişului, Caraşului, Jiului, Oltului, Argeşului, Bistriței, Trotuşului, Prutului și mai mici (sub 30%) pe râurile din bazinele hidrografice: Tazlău, Rm. Sărat, Bârlad, Jijia, pe unii afluenți din bazinele inferioare ale Jiului, Oltului și pe unele râuri din Dobrogea.

În interval, s-a situat peste **COTA DE ATENȚIE** râul Talna la stația hidrometrică Păşunea Mare (270+2)-jud. SM.

A fost în vigoare **ATENȚIONAREA HIDROLOGICĂ** Nr. 119 din 11.11.2023, până la ora 24:00.

**Debitele vor fi în scădere,** exceptând cursul superior al Prutului, cursurile mijlocii şi inferioare ale Someşului şi Mureşului şi cursurile inferioare ale râurilor: Crişuri, Timiş, Jiu, Argeş şi Ialomița, unde vor fi în creştere prin propagare.

Pe râurile din bazinele hidrografice: Vedea, Siret (exceptând cursurile superioare ale Bistriței, Trotuşului şi Putnei), Prut (exceptând cursul superior), bazinul inferior al Oltului şi pe râurile din Dobrogea, debitele vor fi relativ staționare.

Sunt posibile creșteri de niveluri și debite pe râurile din zonele de deal și munte, mai ales pe cele din nord-vestul țării, ca urmare a precipitațiilor prognozate, izolat mai însemnate cantitativ şi propagării.

**DUNARE:**

**Debitul la intrarea în țar****ă (secțiunea Baziaș) în** **intervalul 12.11 – 13.11.2023** **a fost în creștere, având valoarea de** **6100 m3/s,** peste media multianuală a lunii **noiembrie (4650 m3/s).**

În aval de Porţile de Fier debitele au fost în scădere la Gruia şi în creștere pe sectorul Calafat – Tulcea.

**Debitul la intrarea în țară (secțiunea Baziaș) va fi staționar (6100 m3/s).**

În aval de Porţile de Fier debitele vor fi în scădere la Gruia şi în creștere pe sectorul Calafat – Tulcea.

**2.** **Situaţia meteorologică în intervalul 12.11.2023, ora 08.00 – 13.11.2023, ora 08.00**

**În ţara,** vremea s-a ameliorat semnificativ sub aspectul ploilor comparativ cu intervalul anterior, dar a fost vântoasă pe parcursul zilei în Dobrogea, în cea mai mare parte a Munteniei și în sudul Transilvaniei unde au fost rafale de 55...65 km/h și izolat de peste 70 km/h, precum și în zona montană înaltă unde vitezele au fost de până la 90 km/h, viscolind și spulberând zăpada. Cerul a fost variabil, mai mult noros în nordul, nord-estul și parțial în centrul teritoriului, unde mai ales pe parcursul zilei a plouat. La munte, cu precădere în masivele nordice a nins, iar în depresiunile din nordul Carpaților Orientali, trecător, în primele ore ale intervalului au fost precipitații mixte. Ziua, intensificări ușoare ale vântului- cu viteze de 43...50 km/h au fost local în Oltenia și Moldova, precum și în vestul și centrul Transilvaniei, iar începând cu orele serii vântul a slăbit în intensitate. La ora 20 era strat de zăpadă în majoritatea masivelor și măsura - în platformele stațiilor meteo- până la 35 cm la Stâna de Vale, în Munții Apuseni. Regimul termic a fost caracterizat de valori diurne mai mici decât cele normale în regiunile intracarpatice, iar în rest, acestea au fost în marea lor majoritate ușor mai mari decît mediile climatologic specifice datei; și s-au încadrat între 4 grade la Toplița și Miercurea Ciuc și 16 de grade la Oltenița, Amzacea, Constanța și Mangalia. La ora 6 valorile termice se încadrau între -7 grade la Întorsura Buzăului și 9 grade la Constanța-dig. Izolat, în centrul țării spre sfârșitul intervalului s-a format ceață.

*OBSERVAȚII - a fost emisă 1 atenționare cod galben pentru fenomene meteorologice periculoase imediate.*

**La Bucureşti,** vremea s-a menținut ușor mai caldă decât în mod obișnuit în a doua decadă a lunii noiembrie. Cerul a fost variabil, mai mult senin noaptea. Vântul a avut intensificări pe parcursul zilei, cu rafale de 40...47 km/h, iar începând cu orele serii a slăbit semnificativ în intensitate. Temperatura maximă a fost de 14 grade la toate stațiile meteorologice, iar la ora 6 se înregistrau -3 grade în Băneasa, 0 grade la Afumați și 2 grade la Filaret.

**3. Prognoza meteorologică în intervalul 13.11.2023, ora 08.00 – 14.11.2023, ora 08.00**

**În ţara,** valorile termice diurne vor fi comparabile cu cele din ziua anterioară și se vor situa în jurul celor normale, iar minimele vor crește, local semnificativ în vest și centru, comparativ cu noaptea precedentă. Cerul va fi variabil, cu înnorări și temporar ploi local în vest și nord și pe arii restrânse în centru. La munte, la altitudini mai mari de 1400 m, îndeosebi în nordul Carpaților Orientali precipitațiile vor fi sub formă de lapoviță și ninsoare. Cantitățile de precipitații, pe alocuri vor fi însemnate în Maramureș și în zona Carpaților Occidentali, unde se vor acumula 10...15 l/mp. Vântul va sufla slab și moderat, cu intensificări în a doua parte a intervalului la munte, în special la altitudini mari, unde vor fi rafale de 60...80 km/h. Temperaturile maxime vor fi cuprinse în general între 7 și 15 grade, iar cele minime între -2 și 8 grade. La începutul intervalului, pe arii restrânse în centru și izolat în rest va fi ceață.

**La Bucureşti,** cerul va fi variabil, mai mult senin dimineața, iar vântul va sufla slab până la moderat. Temperatura maximă se va situa în jurul valorii de 14 grade, iar cea minimă va fi de 2...4 grade.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

**Administrația Bazinală de Apă Dobrogea Litoral Constanța** informează că în data de 11/12.11.2023, în intervalul orar 18.45-07.30, de la bordul ambarcațiunii auxiliare de pescuit 6805 sub pavilion român, s-a scurs în acvatoriul danei “Doua Dane “ port Constanta o cantitate cuprinsă între 3 și 5 litri de benzină în urma scufundării ambarcațiunii în acvatoriul danei, suprafața de luciu de apă afectată fiind de cca. 3 mp, în zona constatându-se prezența de miros specifc de benzină.

S-a intervenit prin împrăștierea de substanță absorbantă pe suprafata mării de către angajați ai

Serviciului Nave Tehnice din cadrul CN Administrația Porturilor Maritime SA Constanța.

Proprietarul ambarcațiunii a fost sancționat contravențional cu suma de 10.000 lei pentru poluarea apelor naționale navigabile cu hidrocarburi în conformitate cu prevederile art. 4 lit. a din Hotararea nr. 876 din 2007 pentru stabilirea și sancționarea contravențiilor la regimul transporturilor navale.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2(dioxid de sulf), ale pragurilor de alertă și informare pentru O3 (ozon) și ale valorii limită zilnice pentru PM10 (pulberi în suspensie cu diametrul < 10 microni) (50 µg/mc).

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Buzău-Ialomiţa***

Ca urmare a scăderii debitului fluviului Dunărea din ultima perioada, precum și a prognozei hidrologice a debitelor medii zilnice, începând cu data de 22.09.2023 s-a trecut la aplicarea fazei de atenționare/avertizare pentru sectorul 6.1 Chiciu-Vadu Oii și sectorul 6. Chiciu-Vadu Oii (amonte Chiciu). Începând cu data de 25.07.2023 s-a trecut la aplicarea fazei de atenționare/avertizare și pentru sectoarele: 4 Brăila – Galați - PH Brăila, 5.1 Vadu Oii – Brăila - PH Vadu Oii și 5.2 Braț Măcin – PH Smârdan.

***Administraţia Bazinală de Apă Jiu***

Începând cu data de 17.05.2022 a fost oprită alimentarea cu apă a Barajului Valea de Pești, din Priza Câmpu lui Neag (Buta), pentru efectuarea lucrărilor de înlocuire a conductei Buta-Baraj.

**DIRECȚIA COMUNICARE**